《自鄱阳泛江至星子》
宋代·李纲

我行黟歙间，山陇如黏蚝。涧水互萦绕，路石何硗嶅。

深谷四无景，峻岭干云霄。朝行岚气合，暮宿怪禽号。

吾虽一险夷，无乃徒御劳。及兹夏潦涨，弭节俯江皋。

试命具舟楫，聊以释烦嚣。巨浸与天永，东流日滔滔。

来樯与去棹，倏忽驰千艘。进舟枕席间，舟子巧所操。

江山递隐见，景物资游遨。颇同谪仙人，醉著宫锦袍。

长啸倚柁楼，轩然咏离骚。心随八极远，身逐秋鸿高。

风帆擘巨浪，大橹驾云涛。百里须臾间，千里不崇朝。

快哉可以贺，把酒持蟹螯。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。